b'\n_START_ARTICLE_\nTerrakotta\n_START_PARAGRAPH_\nTerrakotta (ital. terra cotta = poltettu savi) tarkoittaa lasittamattomia ja matalassa l\xc3\xa4mp\xc3\xb6tilassa poltettuja savesta tehtyj\xc3\xa4 huokoisia keramiikkaesineit\xc3\xa4. N\xc3\xa4iden esineiden v\xc3\xa4ri vaihtelee kellert\xc3\xa4v\xc3\xa4st\xc3\xa4 punaisenruskeaan riippuen saven mineraaleista, polttouunin l\xc3\xa4mp\xc3\xb6tilasta ja polton pituudesta. Nykyisi\xc3\xa4 punasavesta tehtyj\xc3\xa4 taloustavaroita, kuten lasittamattomia kukkaruukkuja, sanotaan punasavituotteiksi ja termi\xc3\xa4 terrakotta k\xc3\xa4ytet\xc3\xa4\xc3\xa4n taide-esineist\xc3\xa4. Terrakotta-termi\xc3\xa4 voidaan joskus k\xc3\xa4ytt\xc3\xa4\xc3\xa4 my\xc3\xb6s lasitetuista, mutta huokoiselle ja punertavalle perusaineelle tehdyist\xc3\xa4 esineist\xc3\xa4._NEWLINE_Mesopotamiassa terrakotasta tehtiin pieni\xc3\xa4 veistoksia, joko valamalla tai muovailemalla, mutta erilaisten k\xc3\xa4ytt\xc3\xb6esineiden materiaalina sit\xc3\xa4 on k\xc3\xa4ytetty jo paljon varhaisemmalla ajalla. Kaikki tunnetut antiikin kansat ovat valmistaneet terrakotasta monenlaisia k\xc3\xa4ytt\xc3\xb6- ja koriste-esineit\xc3\xa4._NEWLINE_Keskiajalla terrakottaa k\xc3\xa4ytettiin my\xc3\xb6s ornamenttitaiteen raaka-aineena sek\xc3\xa4 erilaisten veistosten valmistuksessa, ja se kelpasi hyvin arvokkaidenkin teosten materiaaliksi.'